Document ID: 31985D0474

Komisjoni otsus,
16. september 1985,
mis käsitleb kulude hüvitamise ja ettemaksete taotlusi seoses teatavate kalandussektori püügimahu kohandamise meetmetega
(85/474/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 4. oktoobri 1983. aasta direktiivi 83/515/EMÜ teatavate kalandussektori püügimahu kohandamise meetmete kohta, [1] eriti selle artikli 10 lõiget 4,
ning arvestades, et:
liikmesriikide poolt komisjonile esitatavad kulude hüvitamise ja ettemaksete taotlused peavad sisaldama teatavaid üksikasju, mis näitavad, et kulud vastavad direktiivile 83/515/EMÜ ja on seotud komisjoni poolt vastavalt kõnealuse direktiivi artiklile 7 heakskiidetud meetmetega;
tõhusa kontrolli tagamiseks peavad liikmesriigid hoidma kolm aastat pärast lõpliku tagasimakse tegemist komisjoni jaoks kättesaadavana täiendavad dokumendid, mille alusel on abi arvutatud;
tuleks sätestada üksikasjalikud eeskirjad ja kord, et komisjonil oleks võimalik teha ettemakseid;
käesolevas otsuses ettenähtud meetmed on kooskõlas kalamajanduse alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivi 83/515/EMÜ artikli 10 lõikes 1 osutatud kulude hüvitamise taotlused peavad vastama 1., 2. ja 3. lisas esitatud tabelitele.
Artikkel 2
Liikmesriigid hoiavad kolme aasta jooksul pärast lõpliku hüvitamise makse tegemist komisjoni jaoks kättesaadavana kõik täiendavad dokumendid või nende tõestatud koopiad, mille põhjal on arvutatud direktiiviga 83/515/EMÜ ettenähtud abi, ning abisaajate täielikud andmed.
Artikkel 3
Direktiivi 83/515/EMÜ artikli 10 lõikes 3 osutatud ettemaksete taotlused esitab asjaomane liikmesriik. Need taotlused koostatakse 4. lisas esitatud vormis.
Artikkel 4
1. Ettemaksed ei ületa 25 % abi saamise tingimustele vastvate kulutuste summast, mis eeldatavasti tekivad aastal, millega ettemakse on seotud.
2. Ettemaksed, mida ei ole kasutatud selle aasta jooksul, mille jaoks nad on makstud, arvatakse maha järgmise aasta eest makstavast ettemaksest. Komisjon võib nõuda, et asjaomane liikmesriik hüvitab kogu tehtud ettemakse või osa sellest, kui mahaarvamine ei ole võimalik.
Artikkel 5
1. Iga aasta lõpus, mille kohta ettemaksed on tehtud, koostavad liikmesriigid aruande selle aasta jooksul tehtud tegevustest. See aruanne tuleb saata komisjonile järgmise aasta 1. juuniks.
2. Järgmise aasta ettemakseid ei tehta enne, kui lõikes 1 osutatud aruanne on komisjonile esitatud.
Artikkel 6
Nende laevade loetelu, mille puhul on makstud tegevuse lõpliku lõpetamise lisatasu, koostatakse 5. lisas esitatud vormis. See saadetakse komisjonile enne kulude hüvitamise kohaldamist.
Artikkel 7
Käesolev otsus on adresseeritud liikmesriikidele.
Brüssel, 16. september 1985

Labels: 4
19
10
8
6